Blau-swarte iisfûgel

De blau-swarte iisfûgel (Todiramphus nigrocyaneus) is in fûgelsoarte út de famylje iisfûgels (Alcedinidae). It is ien fan 'e soarten yn it skaai todysnaffeliisfûgels (Todiramphus). 

 Beskriuwing 
De 23 oant 26 sm lange blau-swarte iisfûgel hat in faak glânzgjende blauwe kroan mei in fierder swarte kop en nekke en mantel. De rêch en skouders binne swart en de wjukken en sturt blau. De kiel is helder wyt. De ûnderkant fan mantsjes ferskilt geografysk. Wyfkes ha in wite búk. 

De soarte hat in grutte, swarte oant donkergrize snaffel en ek de poaten binne donker.  

 Fersprieding 
De soarte is endemysk yn Nij-Guineä. It biotoop bestiet út mangroves, sompen, iggen fan rivieren en leechlânreinwâlden oant in hichte fan 600 m. Blau-swarte iisfûgels binne mysterieuze fûgels en wurde selden waarnommen, dêrfandinne is der net in hiel soad bekend oer de fûgel.

Der wurde trije ûndersoarten erkend, dy't faninoar ferskille yn harren fearrekleed en ferspriedingsgebiet:

 wittenskiplike namme  fersprieding  ûnderskiedend ferskilT. n. nigrocyaneus  Westlike Papoea-eilannen (Batanta en Salawaty), it skiereilân Fûgelkop en súdwestlik Nij-Guinea.  Mantsjes ha in blauwe ûnderkant mei in wite kiel en in wite bân op 'e boppebúk.  T. n. quadricolor  It eilân Japen en fierder eastlik op it noardlike fêstelân fan Nij-Guinea.  Mantsjes ha in wite kiel, in blau boarst en in rustbrune búk.T. n. stictolaemus  It suden en súdeasten fan Nij-Guinea.  Mantsjes ha foar it grutste part in unifoarme blauwe ûnderkant.
 Gedrach 
Hy jaget fral yn iepen gebiet by wetter of sompen. De fûgel sit faak op in lege tûke boppe it wetter of op iepen grûn. Hy dûkt hurd nei ûnder en komt werom op it plak om syn proai op te iten. 

It briedseizoen ferskilt wat de regio oanbelanget, mar it falt faak yn 'e drûge tiid as de wetterstannen leech binne. In pearke graaft yn in igge fan sân of liem in 30 oant 60 sm djippe tunnel út foar it bouwen fan in nêst. Somtiden brûkt de fûgels ek termiteheuvels of rotsjend hout. In lechsel bestiet út 3 oant 7 wite aaien. Beide âlders briede en fuorje de jonge fûgels.

 Status 
Yn it ferspriedingsgebiet is de fûgel seldsum oant tige seldsum. Der is sprake fan ferlies fan biotoop troch mynbou, fersteuring en ferneatiging fan reinwâld. Neffens rûzing bestiet de wrâldpopulaasje út minder as 10.000 folwoeksen fûgels. Oannommen wurdt dat de oantallen ôfnimme, hurde sifers ûntbrekke lykwols. De blau-swarte iisfûgel stiet op 'e Reade list fan 'e IUCN as gefoelich klassifisearre (hast bedrige).  

Kategory:Todysnaffeliisfûgel
Kategory:Fûgelsoarte
Kategory:Lânseigen fauna yn Yndoneezje
Kategory:Natoer yn Papoea Nij-Guineä